Úthlutun tollkvóta og afturköllunarheimildir stjórnvalds Stjórnvaldi ber að líta til allra þeirra heimilda sem það hefur til að endurskoða stjórnvaldsákvörðun , komi fram beiðni þess efnis frá hlutaðeigandi og leggja mat á hvort heimilt sé eða eftir atvikum skylt að endurupptaka málið eða afturkalla ákvörðunina . Í slíkum tilvikum er því almennt ekki nægjanlegt að líta til hinna sérstöku reglna sem gilda um viðkomandi ákvörðun heldur verður jafnframt að hafa almennar reglur stjórnsýsluréttarins í huga . Á þetta reyndi í nýlegu áliti þar sem umboðsmaður tók til skoðunar kvörtun félags sem hafði óskað eftir því að atvinnuvega - og nýsköpunarráðuneytið felldi niður tilboð þess í svokallaða WTO-tollkvóta á þeim forsendum að misritun hefði orðið í tilboðinu . Félagið hefði því greitt rúmlega þrefalt hærra verð en það hafi ætlað að bjóða og í reynd greitt hærra gjald en ef fullir tollar hefðu verið greiddir af vörunni . Ráðuneytið synjaði beiðninni sem og beiðni félagsins um endurupptöku málsins . Vísaði ráðuneytið m.a. til að fyrirtækið hefði fengið tiltekna tollkvóta á grundvelli laga og reglna sem um slíka úthlutun gilda og ekki væri heimilt samkvæmt þeim að fella tilboðið niður auk þess sem skilyrði endurupptöku hefðu ekki verið uppfyllt . Engar reglur gætu náð til tilviksins þannig að heimilt væri að verða við slíkri beiðni . Umboðsmaður tók fram að úthlutun tollkvóta væri stjórnvaldsákvörðun um álagningu skatts . Þegar ráðuneytinu hefði borist beiðni félagsins hefði því borið að leysa úr málinu á grundvelli þeirra heimilda sem það hefði til að breyta ákvörðun eða fella hana úr gildi , s.s. á grundvelli ákvæða stjórnsýslulaga um endurupptöku máls eða afturköllun . Ekki yrði ráðið af gögnum málsins eða skýringum ráðuneytisins að það hefði fjallað um heimild til afturköllunar eða lagt mat á þau atriði sem hefðu getað haft þýðingu í þeim efnum . Að áliti umboðsmanns leysti atvinnuvega - og nýsköpunarráðuneytið því ekki með fullnægjandi hætti úr erindinu . Það hefði gefið sérstakt tilefni til að teknar yrðu til skoðunar heimildir þess að afturkalla ákvörðunina samkvæmt VI. kafla stjórnsýslulaga , að teknu tilliti til meðalhófsreglu stjórnsýslulaga . Mæltist umboðsmaður til þess að ráðuneytið tæki málið aftur til meðferðar , kæmi fram beiðni þess efnis frá hlutaðeigandi , og leysti þá úr því í samræmi þau sjónarmið sem fram kæmu í álitinu . Þá beindi hann því til ráðuneytisins að taka mið af þessum sjónarmiðum framvegis og við úrlausn sambærilegra mála .